**1 Ioan – llythyr am gariad.**

**1 Ioan 2 (12 - 14)**

*12 Dw i'n ysgrifennu atoch chi, fy* ***mhlant annwyl*** *am fod eich pechodau chi wedi cael eu maddau o achos beth wnaeth Iesu.*

*13 Dw i'n ysgrifennu atoch chi'r* ***rhai hŷn****, am eich bod chi wedi dod i nabod yr Un sy'n bodoli o'r dechrau cyntaf.*

*Dw i'n ysgrifennu atoch chi sy'n* ***ifanc*** *am eich bod chi wedi ennill y frwydr yn erbyn yr Un drwg.*

*Dw i wedi ysgrifennu atoch chi* ***blant****, am eich bod chi wedi dod i nabod y Tad.*

*14 Dw i wedi ysgrifennu atoch chi* ***rai hŷn****, am eich bod chi wedi dod i nabod yr un*

*sy'n bodoli o'r dechrau cyntaf.*

*Dw i wedi ysgrifennu atoch chi'r* ***rhai ifanc*** *am eich bod chi'n gryf, am fod neges Duw wedi dod i fyw o'ch mewn chi, ac am eich bod chi wedi ennill y frwydr yn erbyn yr un drwg.*

...........

Mewn teulu naturiol, arferol mae’r cenedlaethau gwahanol yn cymysgu gyda’i gilydd - taid a nain, Yncl Wil ac Anti Ann; cefndryd a chyfnitherod - does 'na ddim ‘ageism’ mewn teulu. Mae pawb â’i werth a phawb â’i rôl. Mae’r un peth yn wir am y teulu sy’n addoli Duw ac yn blant iddo. Mae llythyr Ioan at bawb - yr ifanc a’r rhai hŷn.

Adnod 12: Eto rydyn ni’n sylwi fod y Cristnogion cyntaf yma yn annwyl gan Ioan. Roedd o’n eu caru nhw am fod Iesu yn gyntaf wedi ei garu e’. Cristnogion newydd i’r ffydd ydy’r ‘plant annwyl’, ac mae o’n eu hatgoffa nhw mai Iesu oedd sylfaen eu maddeuant. Iesu sydd bob amser ar feddwl Ioan.

Adnod 13: Roedd Ioan hefyd yn atgoffa’r rhai hŷn am Iesu. Iesu oedd yr un oedd wedi bodoli o’r dechrau cyntaf (Ioan 1).

Roedd Ioan am i’r rhai ifanc hefyd ddeall eu nhw bod wedi ennill brwydr wrth ddod i nabod Iesu.

***Dŷn ni ddim yn ymladd yn erbyn pobl****. Mae'n brwydr ni yn erbyn y* ***bodau ysbrydol*** *sy'n llywodraethu, sef yr awdurdodau* ***a'r pwerau tywyll*** *sy'n rheoli'r byd yma; y fyddin ysbrydol ddrwg yn y byd nefol.*

Mae gan Iesu elyn cryf (y diafol) sy’n ceisio rhwystro pobl rhag dod i’w nabod. Ond wrth iddo farw ar y groes mae’r fuddugoliaeth yn erbyn y pwerau tywyll wedi ei sicrhau.

Beth yw pwrpas y cyfan oll? Pam ddaeth Iesu i’r byd a byw yn ein plith ni? Pan wnaeth e farw ar y groes cyn atgyfodi? Er mwyn i ni bawb sy’n credu ynddo gael dod ‘*i nabod y Tad.’*

Adnod 14: Pwrpas ail-adrodd ydy i bwysleisio’r neges. Llawenydd a chariad sy’n ysgogi Ioan i sgwennu at y Cristnogion cyntaf – roedd o eisiau iddyn nhw sylweddoli cymaint oedden nhw wedi elwa o nabod Iesu.

**Meddwl mwy**

**Rhufeiniaid 12: 9-10** Beth ydyn ni’n dysgu am y ffordd ddylai Cristnogion drin ei gilydd?